FCM Holding bliver ifølge fcm.dk tilført 67,7 mio. kr. i ny kapital fra en række investorer, først og fremmest Bentham.

- Det giver fundamentet for, at vi for alvor kan planlægge langsigtet og skabe en sund virksomhed, der bliver en magtfaktor i dansk fodbold og håndbold, siger bestyrelsesformand Johnny Rune.

Udover Benham ejes klubben fortsat af de eksisterende aktionærer Dempo Global Corporation Pte. Ltd., Ejner Hessel A/S, H.T. Holding ApS, Johnny Rune og Poul Sand ApS.

Samtidig med ejerskiftet overtager FC Midtjylland alle transferrettigheder til superligaspillerne, der har været delvist ejet af lokale spillerinvest-selskaber. Aftalen sikrer FCM alle indtægter ved salg eller udlejning af spillere.

Derudover slipper FCM Holding ud af forpligtelserne til at finansiere og drive et fodboldakademi i Indien i samarbejde med Dempo Global Corp. Det koster FCM Holding 10,5 mio kr., som betales til Dempo Global Corp.

Matthew Benham er ifølge fcm.dk uddannet fysiker fra Oxford University, ejer af London-klubben Brentford FC og ejer af virksomhederne Smartodds Ltd. og Matchbook.com.Den 30-årige forfatter, foredragsholder og tidligere fodboldspiller og -træner Rasmus Ankersen er udset til at blive formand for den nye bestyrelse.